
Сажетак: Пестициди представљају значајне загађиваче водених екосистема, због чега је развој одрживих материјала за њихово уклањање предмет бројних истраживања. Пивски троп, као главни нуспроизвод пиварске индустрије, представља лигноцелулозну биомасу са израженим адсорпционим потенцијалом који произилази из њене порозне структуре и присуства различитих функционалних група. У овом раду разматран је потенцијал пивског тропа као биоадсорбента за уклањање одабраних пестицида из водених раствора, уз осврт на његове структурне карактеристике, адсорпциони капацитет и факторе који утичу на ефикасност процеса. Посебна пажња посвећена је значају пивског тропа у контексту зелене хемије, циркуларне економије и валоризације отпада. Досадашња истраживања указују да је пивски троп еколошки прихватљив, обновљив и економичан адсорбент са великим потенцијалом за пречишћавање вода.
Abstract: Pesticides are significant pollutants of aquatic ecosystems, prompting extensive research into the development of sustainable materials for their removal. Brewer’s spent grain, the main by-product of the brewing industry, represents a lignocellulosic biomass with considerable adsorption potential arising from its porous structure and the presence of various functional groups. This paper discusses the potential of brewer’s spent grain as a bioadsorbent for the removal of selected pesticides from aqueous solutions, with emphasis on its structural characteristics, adsorption capacity, and factors influencing process efficiency. The importance of brewer’s spent grain in the context of green chemistry, circular economy, and waste valorization is also considered. Previous studies indicate that brewer’s spent grain is an environmentally friendly, renewable, and cost-effective adsorbent with significant potential for water purification.

1. УВОД

Загађење водених екосистема представља један од значајних еколошких проблема савременог друштва, а посебну пажњу привлачи присуство различитих органских загађујућих материја, међу којима се издвајају пестициди. Њихова широка примјена у пољопривреди доприноси повећању продуктивности и заштити биљних култура, али истовремено може довести до њиховог доспијевања у површинске и подземне воде. Због својих различитих физичко-хемијских особина, одређени пестициди могу бити постојани у животној средини, показивати токсичност и потенцијал за биоакумулацију, због чега њихово присуство у воденим екосистемима може представљати ризик за водене организме и здравље људи [1].
Адсорпција се издваја као једна од перспективних метода за уклањање различитих загађујућих материја из воде, при чему се посебна пажња усмјерава на примјену природних и отпадних материјала као адсорбената. Коришћењем материјала који се иначе сматрају отпадом, могуће је истовремено смањити количину генерисаног отпада и развити нове, одрживе материјале за пречишћавање вода [2,3].
Један од таквих материјала јесте пивски троп, познат и као требер, који представља најзаступљенији нуспроизвод пиварске индустрије и чини око 85 % укупно насталих спoredних производа [4]. На сваких 100 L произведеног пива може настати и до 20 kg пивског тропа, што указује на његову значајну доступност и потенцијални еколошки проблем у случају неадекватног збрињавања [5].
Пивски троп представља лигноцелулозну биомасу сложеног хемијског састава. Његове најзаступљеније компоненте су целулоза, хемицелулоза, лигнин и протеини, а поред њих садржи и минералне материје, витамине и друге биолошки активне компоненте [6. Састав и структурне карактеристике пивског тропа, као што су присуство различитих функционалних група и развијена површина, омогућавају интеракцију са различитим загађујућим материјама у воденим растворима. Функционалне групе присутне у лигноцелулозној структури могу учествовати у процесима везивања загађивача, због чега се пивски троп може разматрати као потенцијални биоадсорбент [6,7,8]. Његовом термохемијском обрадом, односно производњом биоугља, могу се додатно промијенити површинска и структурна својства материјала, чиме се може унаприједити његов адсорпциони потенцијал за уклањање органских загађивача, укључујући пестициде [8].


2. ПЕСТИЦИДИ КАО ЗАГАЂИВАЧИ ВОДЕНИХ ЕКОСИСТЕМА

2.1. Основне карактеристике и подјела пестицида

Пестициди представљају супстанце намијењене спречавању, уништавању или контроли штетних организама, као и регулисању раста биљака. Користе се у пољопривреди, али и у другим областима за контролу инсеката, корова, гљивица и других организама који могу негативно утицати на производњу и квалитет хране [9,1]. Пестициди се најчешће дијеле на инсектициде, хербициде, фунгициде, те родентициде, нематоциде и друге специфичне групе [9,1].
Према хемијском саставу, пестициди се класификују на органохлорна једињења, органофосфорна једињења, карбамате и пиретроиде, док су у употреби и друге групе, попут неоникотиноида и триазина. Хемијска структура пестицида у великој мјери одређује његове физичко-хемијске особине, стабилност, понашање у животној средини и могућност уклањања из воде [1,10].

2.2. Доспијевање пестицида у водене екосистеме

Пестициди у водене екосистеме могу доспјети различитим путевима, при чему се разликују дифузни и тачкасти извори загађења. Дифузни извори су најчешће повезани са пољопривредним површинама и обухватају површинско отицање, ерозију земљишта, заношење пестицида током примјене и испирање кроз земљиште, док тачкасти извори могу настати усљед неправилног складиштења, припреме и одлагања пестицида [10,11].
Један од најзначајнијих начина доспијевања пестицида у површинске воде јесте површинско отицање, при чему се пестициди након падавина или наводњавања преносе са пољопривредних површина у оближње ријеке, језера и канале. Пестициди се могу преносити у раствореном облику или везани за честице земљишта, а значај овог процеса зависи од особина пестицида, типа земљишта и количине падавина [11].
Други значајан пут представља заношење пестицида (spray drift), односно пренос ситних капљица пестицида вјетром изван третиране површине. На тај начин пестициди могу директно доспјети у оближње водене површине или се таложењем на земљишту накнадно пренијети у воду. Значај овог процеса зависи од начина примјене, величине капљица, брзине вјетра и удаљености од водених површина [11,12].
Пестициди могу доспјети у подземне воде процесом испирања (leaching), који подразумијева њихово вертикално кретање кроз земљишни профил и незасићену зону до подземних вода. Склоност пестицида ка испирању већа је код једињења која се слабо везују за земљиште и која су постојана, као и у подручјима са већом количином падавина и нижим температурама. Испирање је посебно изражено у пјесковитим земљиштима са ниским садржајем органске материје, али и у тежим земљиштима попут иловача и глина, у којима кретање воде може бити омогућено системом макропора. За разлику од дренажног отицања, испирање пестицида према подземним водама обично се одвија континурано [11]. Пољопривредна употреба пестицида представља значајан извор њиховог уноса у површинске и подземне воде. Различити путеви транспорта и различито понашање појединих пестицида у животној средини доводе до њиховог присуства у воденим системима, због чега је развој ефикасних метода њиховог уклањања од посебног значаја [1,10,11].

2.3. Утицај пестицида на животну средину и здравље људи

Са аспекта заштите здравља, пестициди се могу разликовати и према степену опасности. Свјетска здравствена организација (WHO) успоставила је класификацију која пестициде разврстава према акутном ризику по здравље људи, узимајући у обзир токсичност активне супстанце и формулације [13]. Значај пестицида као загађивача водених екосистема препознат је и у оквиру Оквирне директиве о водама Европске уније [14], која обухвата листе приоритетних супстанци и других загађивача чије се присуство у површинским водама прати и за које су утврђени стандарди квалитета животне средине. Међу овим супстанцама налазе се и бројни пестициди, што додатно указује на значај њиховог праћења и уклањања из водених система.

2.4. Дихлорвос и циперметрин као моделни пестициди

Међу пестицидима који су због потенцијалног ризика за водене екосистеме уврштени на листу приоритетних супстанци у области водне политике Европске уније, утврђену Директивом 2013/39/EU, издвајају се циперметрин и дихлорвос. Циперметрин припада групи синтетичких пиретроидних инсектицида, док је дихлорвос органофосфорни инсектицид, а оба једињења примјењују се за сузбијање различитих штетних инсеката. Њихово доспијевање у водену средину може бити посљедица различитих путева транспорта пестицида са пољопривредних површина, при чему се могу детектовати у води и седименту. Због изражене токсичности и потенцијалних штетних ефеката на водене организме, њихово присуство у воденим екосистемима представља значајан еколошки проблем и указује на потребу за примјеном ефикасних метода њиховог уклањања [15].Због тога се ова једињења могу посматрати као погодни циљни загађивачи за испитивање примјене пивског тропа као биоадсорбента, као и биоугља добијеног његовом пиролизом.


3. ПИВСКИ ТРОП КАО НУСПРОИЗВОД ПИВАРСКЕ ИНДУСТРИЈЕ 

3.1. Физичко-хемијске карактеристике пивског тропа

Пивски троп (Brewers’ Spent Grain – BSG) представља чврсти нуспроизвод производње пива, који углавном потиче од љуске, перикарпа и сјеменске опне зрна јечма. Његов састав варира у зависности од сорте житарице, врсте слада, услова слађења и комљења, као и начина производње пива [4].
Пивски троп  је претежно лигноцелулозни материјал, богат влакнима, протеинима и лигнином. Влакна чине приближно 30–50% суве масе, протеини око 19–30%, док значајан дио влакнасте фракције чине хемицелулоза и целулоза. Поред тога, присутне су мање количине скроба, липида, пепела, минерала и фенолних једињења [4,16]. Свјежи пивски троп садржи висок удио влаге, због чега је микробиолошки нестабилан и има кратак рок складиштења. Због тога се најчешће стабилизује сушењем или механичким уклањањем воде [17].
Од структурних компоненти пивског тропа, најзначајније су хемицелулоза, целулоза и лигнин. Хемицелулоза, претежно у облику арабиноксилана, може бити присутна у количини до око 40% суве масе, док лигнин чини приближно 10–28%. Поред наведених компоненти, пивски троп садржи мање количине скроба и β-глукана, као и минералне материје, међу којима се издвајају силицијум, фосфор, калцијум и магнезијум [4].
Због високог садржаја влаге и органских материја, свјежи пивски троп је микробиолошки нестабилан и има кратак рок употребе, свега два дана. Због тога је неопходна његова стабилизација, која се најчешће постиже сушењем, али се могу примијењивати и хемијски реагенси. Сушење, поред продужења стабилности материјала, смањује трошкове транспорта и складиштења [17]. Због варијабилности састава и високог удјела лигноцелулозних компоненти, физичко-хемијске карактеристике пивског тропа зависе од сировина и услова производње пива, што је важно узети у обзир при његовој даљој преради и примјени [4].

3.2. Пивски троп као биоадсорбент

Због свог састава и присуства различитих функционалних група, пивски троп представља потенцијалну сировину за производњу адсорбената за уклањање загађујућих материја из воде. Адсорпциона способност пивског тропа потврђена је и у истраживањима уклањања органских загађујућих материја из воде, при чему је показана његова способност адсорпције боја Конго црвене и малахитно зелене у шаржним и континуалним системима [7]. Посебан значај има његова употреба за производњу биоугља пиролизом, при чему температура и услови пиролизе утичу на физичко-хемијске и површинске карактеристике добијеног материјала, а тиме и на његову адсорпциону способност. Биоугаљ добијен од пивског тропа показао је ефикасност у уклањању пестицида из водених раствора [8].
Потенцијал пивског тропа за уклањање пестицида испитали су Xi и сарадници [8], који су произвели биоугаљ од пивског тропа пиролизом на температурама од 300 до 700 °C и испитивали његову способност адсорпције пиметрозина из воденог раствора. Резултати су показали да температура пиролизе значајно утиче на адсорпциони капацитет, као и pH вриједност раствора и количина адсорбента. У првих 60 минута биоугаљ је уклонио приближно 70–80% пиметрозина, што указује на његов значајан потенцијал за уклањање овог пестицида из воде.
Ови резултати указују на значајан адсорпциони потенцијал пивског тропа, који се може прерадити у адсорпциони материјал за уклањање пестицида из водених система, при чему варијабилност адсорпционе ефикасности зависи од састава материјала, начина припреме и услова адсорпције [8]3.3. Модификовани материјали на бази пивског тропа
Захваљујући широкој доступности, ниској цијени и садржају различитих органских и неорганских компоненти, пивски троп представља значајну секундарну сировину за примјену у различитим областима. Његова валоризација обухвата примјену у прехрамбеној индустрији, производњи енергената попут биогаса и биоетанола, као и у другим хемијским и биотехнолошким процесима. Поред тога, различитим поступцима физичке, хемијске и термичке обраде могу се мијењати његова структурна и површинска својства, што омогућава добијање функционалних материјала са потенцијалном примјеном, између осталог, у процесима адсорпције и уклањања различитих загађујућих супстанци [17].
Један од начина модификације пивског тропа јесте његово комбиновање са магнетитом (Fe₃O₄), чиме се добија модификовани материјал, односно композит. Магнетна модификација подразумијева уношење магнетних компоненти у структуру полазног материјала или њихово наношење на његову површину, при чему материјал добија способност реаговања на дејство спољашњег магнетног поља. У случају пивског тропа, честице магнетита могу бити уграђене у његову структуру или имобилисане на површини, чиме се комбинују адсорпциона својства биомасе са магнетним својствима Fe₃O₄ [18,19]. Даље се овакви композити могу користити за припрему биоугља са магнетним особинама. Припрема композита пивског тропа са магнетним својствима може се вршити примјеном ферофлуида. Током овог поступка долази до таложења магнетних наночестица оксида жељеза на површини биљног материјала, чиме се добија материјал који се може једноставно издвојити из третиране средине утицајем магнетног поља сталних магнета или магнетних сепаратора. Микроскопска анализа је показала да су наночестице оксида гвожђа присутне на површини пивског тропа у облику појединачних честица и њихових агломерата. Због своје лигноцелулозне структуре и присуства великог броја хидроксилних група, пивски троп представља погодну основу за даљу површинску функционализацију. Комбиновањем магнетних својстава, површинске функционализације и способности везивања биомолекула, модификовани пивски троп се може користити као носач за имобилизацију ензима и потенцијално за друге биотехнолошке и адсорпционе примјене [18,19].
Други приступ представља физичко-хемијска активација пивског тропа фосфорном киселином. У овом поступку осушени пивски троп се импрегнира комерцијалном фосфорном киселиномнакон чега се подвргава термичкој обради на 550 °C. Фосфорна киселина се користи као активирајући агенс јер доприноси развоју порозне структуре материјала. Оваквом активацијом добија се порозни биосорбент намијењен примјени у процесима адсорпције различитих загађујућих супстанци, попут пестицида, лијекова и других органских загађујућих супстанци [20].
Још једна модификација пивског тропа постиже се употребом база, попут натријум-хидроксида . Овом модификацијом мијењају се површинска својства пивског тропа и повећава доступност активних мјеста за адсорпцију. Алкално модификовани пивски троп може се примијенити као адсорбент за уклањање боја из отпадних вода (као нпр. метилен плаво). Овом модификацијом Wang и сарадници [21], постигли су стопу деколоризације од 95,87%, у поређењу са 55,82% код немодификованог пивског тропа [21].
Нитро-оксидација пивског тропа представља поступак хемијске модификације којим се на површини пивског тропа повећава број карбоксилних функционалних група. У поступку се као оксидациони агенси користе фосфорна киселина и натријум-нитрит, при чему долази до селективне оксидације примарних хидроксилних група целулозе у карбоксилне групе. На овај начин добија се оксидовани пивски троп (OBSG) према Su и сарадницима [22] са знатно повећаним адсорпционим капацитетом за уранијум, који је у испитиваним условима порастао са 79,6 mg/g код немодификованог пивског тропа на 201,6 mg/g код оксидованог пивског тропа За разлику од водоник-пероксида и калијум-перманганата, који су у овом истраживању довели до материјала са мањим адсорпционим капацитетом, нитро-оксидација се показала ефикасном методом модификације [22].Пиролизом пивског тропа добија се биоугаљ са побољшаним адсорпционим својствима. Биоугаљ је показао знатно већу ефикасност у уклањању метформина, уз приближно 95% повећање уклањања у односу на почетни материјал. Побољшана својства повезана су са развијенијом порозном структуром и већом доступношћу активних мјеста. Пивски троп и његов биоугаљ могу се користити за уклањање различитих загађујућих материја из воде, укључујући боје, метале и фармацеутска једињења [23].
Различити поступци физичке, хемијске и термохемијске модификације могу значајно унаприједити адсорпциона својства пивског тропа, повећањем порозности, доступности активних мјеста и промјеном површинских функционалних група. Међутим, примјена додатних поступака обраде истовремено може повећати сложеност припреме материјала и трошкове његове производње. Стога је приликом процјене практичне примјене модификованог пивског тропа неопходно успоставити равнотежу између постигнутог побољшања адсорпционих својстава, економске оправданости поступка и одрживости самог процеса.

3.6. Поређење адсорпционог потенцијала

Адсорпциони потенцијал пивског тропа зависи од његовог хемијског састава, површинских функционалних група и услова у којима се процес одвија. За разлику од конвенционалних адсорбената, као што су активни угаљ и синтетички материјали, пивски троп представља отпадну биомасу која се може користити уз минималну обраду. Иако његов адсорпциони капацитет може бити нижи од капацитета високоразвијених техничких адсорбената, ниска цијена и велика доступност представљају значајне предности овог материјала [2].
Отпадна биомаса уопштено показују значајан потенцијал за уклањање пестицида из воде. У зависности од врсте материјала и пестицида, њихов адсорпциони капацитет може значајно варирати. У односу на необрађену биомасу, производња биоугља пиролизом може значајно промијенити његову површинску хемију, порозност и доступност адсорпционих мјеста, што може утицати на његову способност адсорпције пестицида [3].
У поређењу са неким високоразвијеним адсорбентима, активни угаљ и високо модификовани материјали могу показати веће адсорпционе капацитете, што се повезује са њиховом већом специфичном површином и развијенијом порозношћу. Међутим, њихова производња и набавка могу бити знатно скупље у односу на директно доступне отпадне материјале. Код пивског тропа главна предност није нужно највећи адсорпциони капацитет, већ комбинација доступности, ниске цијене, обновљивости и могућности искоришћавања индустријског отпада [2].
Са друге стране, мета-анализа примјене биоугља за уклањање пестицида показала је укупну ефикасност од приближно 81%, при чему је утврђена значајна варијабилност резултата у зависности од врсте биоугља, циљног пестицида и експерименталних услова [24]. 
Ови резултати указују да се адсорпциони потенцијал материјала на бази пивског тропа не може процјењивати само на основу једне вриједности адсорпционог капацитета, већ је потребно узети у обзир и цијену материјала, начин његове припреме и модификације, могућност регенерације и поновне употребе, као и еколошке користи од валоризације отпадне биомасе.

3.7. Механизми адсорпције

Адсорпција загађујућих материја на пивском тропу заснива се на интеракцијама између површине овог лигноцелулозног материјала и молекула загађивача. Присуство различитих функционалних група у структури пивског тропа омогућава остваривање различитих типова интеракција, укључујући физичку адсорпцију, водоничне везе и електростатичке интеракције [6,7].
Код пестицида, на процес адсорпције могу додатно утицати попуњавање пора, хидрофобне интеракције и π–π интеракције између ароматичних структура адсорбента и молекула пестицида [3]. Значај појединачних механизама зависи од физичко-хемијских особина пестицида, као и од површинских и структурних карактеристика адсорбента [3].Када се пивски троп подвргне пиролизи, долази до промјена његове хемијске структуре и површинских својстава, због чега се мијењају и услови за интеракцију са молекулима пестицида. Код биоугља добијеног од пивског тропа, температура пиролизе има посебан значај јер утиче на развој порозности и присуство функционалних група на површини материјала. Xi и сарадници [8] су FTIR анализом утврдили присуство хидроксилних, ароматичних и других функционалних група, док су промјене њиховог интензитета биле повезане са повећањем температуре пиролизе. Ове промјене могу утицати на интеракцију биоугља са молекулима пестицида [8].



3.8. Предности, ограничења и могућности примјене

Примјена пивског тропа као полазног материјала за производњу биоадсорбената има више предности. Као нуспроизвод пиварске индустрије, пивски троп је широко доступан, а његовом прерадом у биоугаљ омогућава се истовремено искоришћавање отпадне биомасе и добијање материјала за уклањање загађујућих материја. Осим тога, својства биоугља могу се прилагођавати промјеном температуре пиролизе и примјеном различитих поступака активације и модификације [3,22].
Једно од главних ограничења представља варијабилност састава пивског тропа, која зависи од сировине и услова производње пива. Такође, адсорпциони капацитет биоугља није исти за све пестициде, а на ефикасност процеса утичу pH, температура, почетна концентрација пестицида, вријеме контакта и количина адсорбента. Додатно, иако бројна лабораторијска истраживања показују високу ефикасност биоугља, постоји недостатак истраживања у реалним условима и на већем нивоу примјене [3,22]. Ипак, за практичну примјену неопходно је додатно испитати стабилност адсорбента, могућност његове регенерације и поновне употребе, као и ефикасност у реалним воденим системима. Иако су поједина истраживања већ испитивала регенерацију и примјену модификованог пивског тропа у реалним воденим матрицама, потребна су даља истраживања како би се потврдила његова дугорочна стабилност и примјењивост у реалним условима [20]. Посебан изазов представља преношење резултата добијених у лабораторијским условима на реалне водене системе, који садрже бројне органске и неорганске компоненте способне да утичу на процес адсорпције и ефикасност уклањања пестицида.


4. ДИСКУСИЈА

Анализом доступне литературе може се уочити да пивски троп представља перспективан материјал за примјену у процесима адсорпције, посебно након одговарајуће физичке или термохемијске обраде. Његова доступност, сложен лигноцелулозни састав и присуство различитих функционалних група чине га погодном сировином за добијање адсорбената. Истовремено, резултати истраживања показују да адсорпциона ефикасност значајно зависи од начина припреме материјала и услова процеса [4,5].
Посебно значајне резултате за уклањање пестицида добили су Xi и сарадници [8],који су испитивали биоугаљ добијен пиролизом пивског тропа за уклањање пиметрозина из воденог раствора. Испитиване су температуре пиролизе од 300 до 700 °C, при чему су утврђене значајне разлике у адсорпционом капацитету добијених материјала. Биоугљеви произведени на температурама од 300 до 600 °C показали су већи адсорпциони капацитет у односу на материјал добијен на 700 °C. У првих 60 минута контакта уклоњено је приближно 70–80% пестицида пиметрозина, што указује на релативно брзу почетну фазу адсорпције [8].
Резултати истог истраживања показали су да pH вриједност раствора значајно утиче на адсорпцију пиметрозина. Већи адсорпциони капацитет забиљежен је при нижим pH вриједностима, док је повећање pH до 10 довело до смањења количине адсорбованог пестицида. Ово указује да интеракције између површине биоугља и молекула пестицида зависе од њиховог наелектрисања и промјена површинских функционалних група у различитим условима pH [8].
Друга истраживања адсорпције пестицида на биоугљу потврђују да се ефикасност значајно разликује у зависности од врсте адсорбента и циљног пестицида. Holanda и сарадника [24] су на основу систематског прегледа и мета-анализе доступних истраживања, утврдили високу укупну ефикасност биоугља у уклањању пестицида, али су истовремено указали на значајну варијабилност резултата између различитих студија. Због тога се резултати добијени за један пестицид или једну врсту биоугља не могу директно примијенити на све остале системе.
На адсорпционо понашање утичу и структурне карактеристике адсорбента. Повећање порозности и специфичне површине може обезбиједити већи број доступних адсорпционих мјеста, док присуство функционалних група омогућава различите интеракције са молекулима пестицида. Механизми могу укључивати попуњавање пора, водоничне везе, електростатичке и хидрофобне интеракције, као и π–π интеракције код ароматичних једињења [3].
У поређењу са необрађеним пивским тропом, производња биоугља представља један од начина побољшања адсорпционих својстава материјала. Током пиролизе долази до промјена у структури органске материје, уклањања испарљивих компоненти и развоја порозне структуре. Међутим, већа температура пиролизе не мора увијек довести до бољег адсорпционог капацитета, што потврђују и резултати Xi и сарадника [8]. Због тога је неопходно одредити оптималне услове припреме за конкретан циљни пестицид.
Посматрано са аспекта одрживости, употреба пивског тропа као адсорбента има двоструку корист. Са једне стране, омогућава валоризацију отпадне биомасе пиварске индустрије, док са друге стране пружа могућност добијања материјала за третман загађених вода. Ипак, за практичну примјену неопходно је додатно испитати стабилност адсорбента, могућност његове регенерације и поновне употребе, као и ефикасност у реалним воденим системима, јер се значајан број досадашњих истраживања заснива на лабораторијски припремљеним растворима [20].
На основу анализиране литературе може се закључити да пивски троп, посебно након претварања у биоугаљ, има значајан потенцијал за уклањање пестицида из воде. Ипак, његова ефикасност није универзална и зависи од врсте пестицида, карактеристика адсорбента и услова процеса. Добијени резултати указују да оптимизација температуре пиролизе, pH вриједности, времена контакта и количине адсорбента представља кључни корак ка његовој широј примјени у третману вода [3,8,24].


5. ЗАКЉУЧАК

Пивски троп представља значајан нуспроизвод пиварске индустрије који због свог хемијског састава и доступности има потенцијал за примјену у процесима пречишћавања вода. Његова прерада у биоугаљ омогућава валоризацију отпадне биомасе и добијање материјала са адсорпционим својствима.
Досадашња истраживања показују да биоугаљ добијен од пивског тропа може ефикасно уклањати пестициде из водених раствора. Досадашња истраживања показују да биоугаљ добијен од пивског тропа може ефикасно уклањати различите пестициде из водених раствора, при чему адсорпциони капацитет зависи од начина припреме биоугља, услова пиролизе, pH вриједности и физичко-хемијских особина циљног пестицида [3, 8, 24].
Адсорпција пестицида на биоугаљ одвија се кроз више механизама, укључујући попуњавање пора, електростатичке интеракције, водоничне везе и π–π интеракције, а њихов значај зависи од особина адсорбента и циљног пестицида [3].
Иако резултати досадашњих истраживања указују на значајан потенцијал овог материјала, неопходна су даља истраживања усмјерена на оптимизацију производње и модификације биоугља, његову регенерацију и поновну употребу, као и испитивање ефикасности у реалним условима. На тај начин би се могао додатно развити одрживи приступ који истовремено доприноси смањењу отпада пиварске индустрије и уклањању пестицида из загађених вода. Посебну пажњу у будућим истраживањима требало би посветити испитивању адсорпције различитих класа пестицида, укључујући органофосфатне и пиретроидне инсектициде, како би се потпуније разумјели механизми адсорпције и могућности практичне примјене материјала на бази пивског тропа.

